Polisie 'weet wie pa, kinders by wrak doodry' | Netwerk24
Deur Alet van der Walt 04 April 2019 17:46
Die polisie is glo warm op die spoor van die man wat Vrydagaand vier mense, onder wie 'n pa en sy twee kinders, buite Odendaalsrus in die Vrystaat doodgery het.
Kapt. Stephen Thakeng sê die polisie wil nie in dié stadium te veel inligting bekend maak nie omdat dit die ondersoek in die wiele kan ry.
Die polisie sê hulle verwag om binnekort die bestuurder van hierdie Ford Ranger-bakkie in hegtenis te neem. Die bestuurder het vier mense glo op 'n ongelukstoneel doodgery en daarna te voet gevlug.Foto: SAPD
Thakeng sê die polisie weet wie dit is wat Theuns Lubbe (39), sy kinders, Tristen (8) en Amory (4), en 'n maatjie, Juliana Gomez (6), glo op 'n ongelukstoneel doodgery het.
Die Lubbe-gesin van Allanridge se motor het Vrydagaand omgeslaan en Elmarie (38), Lubbe se vrou, is op slag dood.
Die ongeluk het net buite Odendaalsrus, naby Target Ridge se skag, gebeur.
Lubbe het ná die ongeluk rooi driehoeke uitgesit. Hy het die kinders uit die motorwrak gehaal en langs die pad laat staan, toe 'n man met 'n Ford Ranger-bakkie hulle al vier doodgery het.
Die man het van die toneel af weggehardloop.
Die Cherry QQ waarin die Lubbes gery het toe dit omgeslaan het.Foto: verskaf
Die polisie het beslag gelê op die bakkie met 'n Noordwes-registrasienommer.
Volgens 'n ingeligte behoort die bakkie aan 'n buitelandse burger wat in Orkney woon.
Neels Lubbe, Theuns se neef, sê Lubbe was soos sy eie kind vir hom.
Neels sê hy kry ongelooflike goeie samewerking van die polisie en van die polisie in Bloemfontein se topbestuur het hom gebel en beloof hulle doen alles in hul vermoë om die man op te spoor.
Neels sê dit is nie seker waarom die man uitgeswaai het en die Lubbes en klein Juliana langs die pad doodgery het nie.